

ΕΛΛΗΝΙΚΗ ΔΗΜΟΚΡΑΤΙΑ

ΝΟΜΟΣ ΑΤΤΙΚΗΣ Μοσχάτο, 17/11/2017

**ΔΗΜΟΣ ΜΟΣΧΑΤΟΥ-ΤΑΥΡΟΥ**

Κοραή 36 και Ιθάκης

Τηλ: 23132019600

Προς τον Πρόεδρο και τα μέλη του Δημοτικού Συμβουλίου

**ΘΕΜΑ: «Λήψη απόφασης για την έγκριση του Εσωτερικού Κανονισμού λειτουργίας Κοινωνικού Παντοπωλείου Δήμου Μοσχάτου – Ταύρου σε συνεργασία με τη Μ.Κ.Ο ΦΑΡΟΣ»**

Κύριε Πρόεδρε,

Έχοντας υπόψη την υπ. αρ. 189 της 15/7/2016 απόφαση του Δημοτικού Συμβουλίου του Δήμου Μοσχάτου – Ταύρου που ενέκρινε τη συνεργασία με τη Μ.Κ.Ο ΦΑΡΟΣ για τη δημιουργία κοινωνικών δομών, σας αποστέλλουμε για έγκριση τον Εσωτερικό Κανονισμό λειτουργίας του Κοινωνικού Παντοπωλείου Δήμου Μοσχάτου – Ταύρου σε συνεργασία με τη Μ.Κ.Ο ΦΑΡΟΣ.

Με βάση τα παραπάνω παρακαλούμε τα μέλη του Δημοτικού Συμβουλίου για τη λήψη σχετικής απόφασης.

H ΠΡΟΪΣΤΑΜΕΝΗ Ο ΔΙΕΥΘΥΝΤΗΣ Ο ΑΝΤΙΔΗΜΑΡΧΟΣ

ΤΜΗΜΑΤΟΣ ΚΟΙΝΩΝΙΚΗΣ ΚΟΙΝΩΝΙΚΗΣ ΠΡΟΣΤΑΣΙΑΣ

ΜΕΡΙΜΝΑΣ ΠΟΛΙΤΙΣΜΟΥ, ΑΘΛΗΤΙΣΜΟΥ

ΔΗΜΗΤΡΑ ΠΑΠΑΓΕΩΡΓΙΟΥ ΓΙΑΝΝΗΣ ΙΩΑΝΝΙΔΗΣ ΒΑΣΙΛΕΙΟΣ ΓΡΟΥΜΠΑΣ

**ΚΑΝΟΝΙΣΜΟΣ ΛΕΙΤΟΥΡΓΙΑΣ ΚΟΙΝΩΝΙΚΟΥ ΠΑΝΤΟΠΩΛΕΙΟΥ ΔΗΜΟΥ ΜΟΣΧΑΤΟΥ ΤΑΥΡΟΥ**

**Άρθρο 1.**

**Ίδρυση – Τροποποίηση – Αναθεώρηση**

***Ιδρύεται*** ο *Κανονισμός Λειτουργίας του Κοινωνικού Παντοπωλείου* του

Δήμου Μοσχάτου-Ταύρου. Ο Κανονισμός Λειτουργίας του Κοινωνικού Παντοπωλείου εγκρίνεται, συμπληρώνεται και τροποποιείται από το Δημοτικό Συμβούλιο του Δήμου Μοσχάτου – Ταύρου.

**Άρθρο 2.**

**Βασικές Αρχές – Σκοπός**

Το Κοινωνικό Παντοπωλείο εντάσσεται στο πλαίσιο της στρατηγικής ανάπτυξης της Κοινωνικής Πολιτικής του Δήμου Μοσχάτου - Ταύρου και έχει ως σκοπό την προώθηση της κοινωνικής συνοχής, την καταπολέμηση της φτώχειας και του κοινωνικού αποκλεισμού, αλλά και την ευαισθητοποίηση ατόμων, ομάδων και εταιρειών με στόχο τη συμμετοχή τους στα προγράμματα στήριξης των συμπολιτών μας που πλήττονται από τη φτώχεια. .

Απώτερος σκοπός της δράσης είναι η δημιουργία ενός πλέγματος κοινωνικής προστασίας, μέσω του οποίου θα καλύπτονται πρωτογενείς ανάγκες διαβίωσης των κατοίκων του Δήμου Μοσχάτου - Ταύρου, ώστε να καταστεί εφικτή η με αξιοπρεπείς όρους επανένταξη και επανασύνδεση τους με τον κοινωνικό ιστό.

Στο πλαίσιο της λειτουργίας του Κοινωνικού Παντοπωλείου θα διανέμονται δωρεάν σε όσους καθίστανται δικαιούχοι:

Τυποποιημένα τρόφιμα

Είδη ατομικής υγιεινής και καθαριότητας

Είδη βρεφανάπτυξης

Είδη ένδυσης σε συνεργασία με τη Δημοτική Ιματιοθήκη.

**Άρθρο 3.**

**Οργάνωση και Λειτουργία**

Το Κοινωνικό Παντοπωλείο λειτουργεί ως Πρόγραμμα με την συνεργασία του Δήμου Μοσχάτου-Ταύρου (Διεύθυνση κοινωνικής Προστασίας) και τη ΜΚΟ ΦΑΡΟΣ ΕΛΠΙΔΑΣ.

Το Κοινωνικό Παντοπωλείο στεγάζεται σε ειδικά διαμορφωμένο χώρο, σε κτήριο του Δήμου Μοσχάτου Ταύρου επί της Πλατείας Αττάλειας στον Ταύρο , και λειτουργεί για τους δικαιούχους καθημερινά από Δευτέρα έως Παρασκευή από τις 08.00 – 16.00

Για την απρόσκοπτη και αποτελεσματική λειτουργία του Προγράμματος συστήνεται **εξαμελής (6)** Επιτροπή Λειτουργίας η οποία αποτελείται από :

* Τον εκάστοτε Αντιδήμαρχο Κοινωνικής Μέριμνας –ο οποίος θα τελεί χρέη και προέδρου της επιτροπής
* 2 στελέχη του Τμήματος Κοινωνικής Μέριμνας του Δήμου Μοσχάτου – Ταύρου.
* 3 στελέχη της Μ.Κ.Ο. ΦΑΡΟΣ

Σε περίπτωση υπεράριθμων αιτήσεων για το Κοινωνικό Παντοπωλείο θα δίνεται προτεραιότητα σε οικογένειες έναντι των μοναχικών ατόμων τα οποία θα ωφελούνται από το Κοινωνικό Συσσίτιο.

Η υποστήριξη της λειτουργίας του Κοινωνικού Παντοπωλείου γίνεται από το προσωπικό του Κοινωνικού Παντοπωλείου.

Το διοικητικό προσωπικό του Κοινωνικού Παντοπωλείου, συγκεντρώνει τις αιτήσεις και εξετάζει τη νομιμότητα και πληρότητα των δικαιολογητικών των αιτούντων. Ο συνολικός φάκελος προωθείται στην Επιτροπή Λειτουργίας του Κοινωνικού Παντοπωλείου για εξέταση και έκδοση απόφασης.

Στη συνέχεια συντάσσεται από το γραμματέα της επιτροπής ονομαστική κατάσταση με τους εγκεκριμένους ωφελούμενους και αντίστοιχη με τους απορριπτέους.

Οι αιτήσεις με τα δικαιολογητικά των ωφελούμενων καθώς και οι ονομαστικές καταστάσεις θα τηρούνται με τη μορφή φυσικού αρχείου στο χώρο του Κοινωνικού Παντοπωλείου για τουλάχιστον πέντε (5) έτη και θα είναι στη διάθεση της επιτροπής λειτουργίας του Κοινωνικού Παντοπωλείου.

Για τη λειτουργία του Κοινωνικού Παντοπωλείου τηρούνται εγγράφως ή/και σε ηλεκτρονική μορφή στοιχεία/βιβλία καταγραφής εισερχομένων/εξερχομένων ειδών που προέρχονται από τις προμήθειες του Δήμου και από τις δωρεές τρίτων.

Ανά μήνα, μετά το τέλος κάθε παροχής προϊόντων στους δικαιούχους, συντάσσεται ατομική και συγκεντρωτική κατάσταση που περιλαμβάνει τους δικαιούχους και τα είδη των παροχών που παρέλαβαν. Ο έλεγχος της καταγραφής και διακίνησης των ειδών γίνεται από το προσωπικό του Κοινωνικού Παντοπωλείου και από τον Υπεύθυνο του Προγράμματος ο οποίος οφείλει να ενημερώνει τον πρόεδρο της επιτροπής Λειτουργίας του Κοινωνικού Παντοπωλείου.

Λόγω της διαχείρισης ευαίσθητων προσωπικών δεδομένων των αιτούντων πολιτών, όλα τα εμπλεκόμενα στη διαδικασία μέλη οφείλουν να τηρούν τις διατάξεις της νομοθεσίας περί προσωπικών δεδομένων (Νόμος 2472/1997, όπως τροποποιήθηκε και ισχύει).

Για την παραλαβή των παραγγελιών και των προσφερόμενων ειδών

(δωρεών) το Κοινωνικό Παντοπωλείο λειτουργεί όταν κρίνεται απαραίτητο.

**Άρθρο 4. Παροχές Δικαιούχων**

Οι υπηρεσίες που παρέχονται από το Κοινωνικό Παντοπωλείο είναι δωρεάν.

Οι προϋποθέσεις, ο χρόνος ένταξης ενός δικαιούχου στο πρόγραμμα και ο χρόνος επανενταξής του σε αυτό, αξιολογούνται και αποφασίζονται –κατόπιν εμπεριστατωμένου ελέγχου- από την Επιτροπή Λειτουργίας του Κοινωνικού Παντοπωλείου, σύμφωνα με συγκεκριμένα κριτήρια, όπως αυτά αναφέρονται στα ακόλουθα άρθρα του παρόντος Κανονισμού.

Όταν αποδεδειγμένα εκτάκτως προκύπτει άμεση ανάγκη χορήγησης της παροχής στον αιτούντα πολίτη για εξαιρετικούς λόγους (όπως: άστεγοι, κλπ.), δύναται η παροχή ειδών να γίνεται άμεσα, κατόπιν σχετικής εκτίμησης της αναγκαιότητας από τον Κοινωνικό Λειτουργό της Υπηρεσίας που επιλαμβάνεται του ζητήματος. Ακολούθως, με επαρκώς αιτιολογημένη εισήγηση του Κοινωνικού Λειτουργού προς την Επιτροπή του Κοινωνικού Παντοπωλείου, εγκρίνεται η χορηγηθείσα παροχή.

Οι ποσότητες των ειδών που θα προσφέρονται στους δικαιούχους καθορίζονται με βάση συγκεκριμένα κριτήρια (σύνθεση της οικογένειας/αριθμός μελών και διαθεσιμότητα των προϊόντων, όπως αυτή καθορίζεται από τη σχετική προμήθεια του Δήμου ή από δωρεές τρίτων).

**Άρθρο 5.**

**Προϋποθέσεις και Διάστημα Ένταξης Δικαιούχων**

Δικαιούχοι του Προγράμματος είναι:

Έλληνες και Ευρωπαίοι πολίτες και Έλληνες Ομογενείς, οι οποίοι είναι μόνιμοι κάτοικοι του Δήμου Μοσχάτου - Ταύρου

Αλλοδαποί μόνιμοι κάτοικοι του Δήμου Μοσχάτου - Ταύρου που διαθέτουν άδεια παραμονής σε ισχύ.

Δημότες του Δήμου Μοσχάτου-Ταύρου οι οποίοι δεν είναι κάτοικοι με την προϋπόθεση ότι δεν εξυπηρετούνται από αντίστοιχο πρόγραμμα του Δήμου στον οποίο κατοικούν.

Κύριο κριτήριο ένταξης των ενδιαφερομένων στο πρόγραμμα είναι το εισόδημα, ενώ θα λαμβάνονται υπόψη και κοινωνικά κριτήρια (ανεργία, μονογονεϊκότητα, πολυτεκνία αναπηρία κ.α).

Το οικονομικό κριτήριο για την ένταξη στις παροχές του Κοινωνικού Παντοπωλείου προβλέπει ότι το συνολικό ετήσιο πραγματικό εισόδημα (από οποιοδήποτε πηγή)δεν θα υπερβαίνει το ποσό των 5000 Ευρώ με προσαύξηση 1500 Ευρώ για κάθε εξαρτώμενο ή συνοικούν άτομο στο νοικοκυριό.

Οι Κοινωνικοί Λειτουργοί δύνανται να εισηγηθούν –με ειδική, αιτιολογημένη πρότασή τους- και η Επιτροπή του Κοινωνικού Παντοπωλείου δύναται να εγκρίνει –με ειδική, αιτιολογημένη απόφασή της- την ένταξη στις παροχές του Κοινωνικού Παντοπωλείου και ειδικών περιπτώσεων ατόμων ή οικογενειών, που δεν πληρούν κάποια από τα ανωτέρω κριτήρια, αλλά κρίνεται ότι συντρέχουν σοβαροί λόγοι (ειδικοί, κοινωνικοί, ανθρωπιστικοί λόγοι κλπ) για την ένταξή τους στις εν λόγω παροχές.

Το διάστημα ένταξης των δικαιούχων στις παροχές του Κοινωνικού Παντοπωλείου ορίζεται σε **τέσσερις (4) μήνες**, εκτός μεμονωμένων περιπτώσεων που η Επιτροπή του Κοινωνικού Παντοπωλείου αποφασίσει διαφορετικά.

Η κατάσταση των δικαιούχων που έχουν ενταχθεί στις παροχές του Κοινωνικού Παντοπωλείου επανεξετάζεται κάθε 4 μήνες για να διαπιστωθεί εάν παραμένουν οι προϋποθέσεις για τη συνέχιση των παροχών.

**Άρθρο 6.**

**Δικαιολογητικά Ένταξης – Διαδικασία**

Οι ενδιαφερόμενοι που επιθυμούν να ενταχθούν στο Πρόγραμμα του Κοινωνικού Παντοπωλείου υποβάλλουν σχετική αίτηση σε προθεσμία η οποία αποφασίζεται από την Επιτροπή Λειτουργίας.

Η αίτηση – Υπεύθυνη Δήλωση συνοδεύεται από όλα τα απαραίτητα δικαιολογητικά και κατατίθεται στο Κοινωνικό Παντοπωλείο

.

Τα απαιτούμενα δικαιολογητικά είναι:

1. Αίτηση

2. Αντίγραφο Αστυνομικής Ταυτότητας ή Διαβατηρίου (για όλους) & Άδεια Διαμονής σε ισχύ (μόνο για αλλοδαπούς Τρίτων Χωρών).

3. Εκκαθαριστικό του τρέχοντος φορολογικού έτους. (Απαιτείται η προσκόμιση των εκκαθαριστικών σημειωμάτων όλων των ενήλικων μελών της οικογένειας που διαμένουν κάτω από την ίδια στέγη)

4. Αντίγραφο Ε9

5. Αντίγραφο πρόσφατου λογαριασμού ΔΕΗ ή ΕΥΔΑΠ ή τηλεφωνίας (κινητής ή σταθερής) ή μισθωτήριο συμβόλαιο κατοικίας σε ισχύ στο όνομα του αιτούντα.

6. Πιστοποιητικό οικογενειακής κατάστασης του τελευταίου εξαμήνου.

7. Πρόσφατη Βεβαίωση ανεργίας από ΟΑΕΔ για κάθε μέλος της οικογένειας που δηλώνεται ως άνεργο.

8. Απόκομμα σύνταξης ή βεβαίωση μισθοδοσίας.

9. Πιστοποίηση Αναπηρίας ΚΕΠΑ (εφόσον υπάρχει)

10. Σε περίπτωση δημοτών οι οποίοι δεν είναι κάτοικοι απαιτείται βεβαίωση από το Δήμο που κατοικούν ότι δεν εξυπηρετούνται από αντίστοιχο πρόγραμμα

11. Για τους ενδιαφερόμενους για το Κοινωνικό Φαρμακείο ,απαιτείται η προσκόμιση υπεύθυνης δήλωσης του Ν. 1599/86,ότι δεν υπάρχει ασφάλιση σε κάποιο ασφαλιστικό φορέα. Για τους ασφαλισμένους απαιτείται η προσκόμιση της πρώτης σελίδας του βιβλιαρίου.

Για τους δικαιούχους του Κοινωνικού Εισοδήματος Αλληλεγγύης (ΚΕΑ) απαιτείται μόνο η προσκόμιση των παρακάτω δικαιολογητικών:

1. Αίτηση
2. Αίτηση ΚΕΑ
3. Έγκριση ΚΕΑ
4. Αντίγραφο Αστυνομικής Ταυτότητας ή Διαβατηρίου

Τα ανωτέρω δικαιολογητικά κατατίθενται για όλα τα ενήλικα μέλη του νοικοκυριού.

Οι ενδιαφερόμενοι προς ένταξη οφείλουν να προσκομίσουν οποιοδήποτε άλλο στοιχείο τους ζητηθεί από την Επιτροπή Λειτουργίας του Κοινωνικού Παντοπωλείου, το οποίο κρίνεται σημαντικό για τη διαμόρφωση πληρέστερης εικόνας της κοινωνικοοικονομικής τους κατάστασης.

Σε περίπτωση μεταβολής του τόπου διαμονής ή/και της κοινωνικοοικονομικής κατάστασης (*όπως: γάμος, απόκτηση τέκνου, διάσταση, διαζύγιο, έναρξη εργασίας, συνταξιοδότηση, συνοίκηση, μεταβολή περιουσιακών στοιχείων, κλπ*.) δικαιούχου των παροχών του Κοινωνικού Παντοπωλείου, ο δικαιούχος θα πρέπει να ενημερώσει άμεσα την αρμόδια Υπηρεσία για τις μεταβολές που πραγματοποιήθηκαν, προσκομίζοντας και σχετικά αποδεικτικά έγγραφα, όπου αυτό χρειάζεται.

Για τη διαπίστωση των δηλωθέντων από τον αιτούντα και της συνδρομής των απαιτουμένων προϋποθέσεων για ένταξη ή συνέχιση της παροχής, δύναται να διενεργείται Κοινωνική Έρευνα: α) όταν κρίνεται απαραίτητο για την διαμόρφωση της εισήγησης του Κοινωνικού Λειτουργού προς την Επιτροπή του Κοινωνικού Παντοπωλείου, β) όταν ζητηθεί από την Επιτροπή Λειτουργίας του Κοινωνικού Παντοπωλείου, για την υποβοήθηση του έργου της και την διαμόρφωση της τελικής απόφασής της, και γ) οποτεδήποτε απαιτηθεί, εαν περιέλθουν σε γνώση της Υπηρεσίας –με οποιοδήποτε τρόπο- στοιχεία ενδεικτικά ψευδούς δηλώσεως ή ουσιώδους μεταβολής του τόπου διαμονής και της κοινωνικοοικονομικής κατάστασης του αιτούντος.

Ο φάκελος με το αίτημα ένταξης του πολίτη στις παροχές του Κοινωνικού Παντοπωλείου και η σχετική εισήγηση του Κοινωνικού Λειτουργού υποβάλλονται προς συζήτηση και έκδοση απόφασης σε Συνεδρίαση της Επιτροπής του Κοινωνικού Παντοπωλείου.

Μετά την έγκριση ή απόρριψη του αιτήματος ένταξης στις παροχές του Κοινωνικού Παντοπωλείου από την Επιτροπή Λειτουργίας του Κοινωνικού Παντοπωλείου, ο αιτών ενημερώνεται σχετικά με οποιονδήποτε πρόσφορο τρόπο.

**Άρθρο 7.**

**Δικαιώματα και Υποχρεώσεις Δικαιούχων.**

Για τους δικαιούχους των παροχών του Κοινωνικού Παντοπωλείου δύναται να εκδίδεται Κάρτα ή Βεβαίωση Δικαιούχου των παροχών του Κοινωνικού Παντοπωλείου. Η Κάρτα ή Βεβαίωση ανήκει αποκλειστικά στο δικαιούχο που αναγράφεται σε αυτή και απαγορεύεται η μεταβίβασή της σε οποιοδήποτε άλλο πρόσωπο εκτός του συνδικαιούχου, ο οποίος θα ορίζεται με υπεύθυνη δήλωση του κύριου δικαιούχου. Οι δικαιούχοι είναι αποκλειστικά υπεύθυνοι για τη φύλαξη της Κάρτας ή Βεβαίωσης που θα διατίθεται από την Υπηρεσία και θα πρέπει να την προσκομίζουν για την εξυπηρέτηση τους από το Κοινωνικό Παντοπωλείο. Σε περίπτωση απώλειας είναι υποχρεωμένοι να ενημερώσουν την Υπηρεσία έκδοσής της.

Οι δικαιούχοι οφείλουν να σέβονται τους υπαλλήλους καθώς και τους χώρους του Κοινωνικού Παντοπωλείου.

Σε περίπτωση που κάποιος δικαιούχος δημιουργεί προβλήματα, εμπλέκεται σε συγκρούσεις ή εμφανίζει απρεπή ή επιθετική συμπεριφορά προς τους υπαλλήλους της Υπηρεσίας ή άλλους εξυπηρετούμενους της Υπηρεσίας, διακόπτονται οι παροχές του κατόπιν σχετικής απόφασης της Επιτροπής του Κοινωνικού Παντοπωλείου.

Σε περίπτωση μεταβολής του τόπου διαμονής ή/και της κοινωνικοοικονομικής κατάστασης του δικαιούχου των παροχών (*όπως: γάμος, απόκτηση τέκνου, διάσταση, διαζύγιο, έναρξη εργασίας, συνταξιοδότηση, συνοίκηση, μεταβολή περιουσιακών στοιχείων, κλπ*.), αυτός οφείλει να ενημερώσει άμεσα την αρμόδια Υπηρεσία για τις μεταβολές που πραγματοποιήθηκαν, προσκομίζοντας και σχετικά παραστατικά –αποδεικτικά έγγραφα, όπου αυτό χρειάζεται, προκειμένου να επανεξεταστεί η αναγκαιότητα συνέχισης της παροχής.

Οι δικαιούχοι ενημερώνονται από τους υπαλλήλους του Κοινωνικού Παντοπωλείου για τις συγκεκριμένες ημερομηνίες χορήγησης των παροχών του Κοινωνικού Παντοπωλείου, εντός των οποίων θα πρέπει να προσέρχονται για την παραλαβή των προϊόντων (ή όποτε άλλοτε τους υποδειχθεί από τους αρμοδίους υπαλλήλους της Υπηρεσίας).

**Άρθρο 8.**

**Αρμοδιότητες της Επιτροπής Λειτουργίας**

Η Επιτροπή Λειτουργίας του Κοινωνικού Παντοπωλείου έχει τις ακόλουθες αρμοδιότητες:

Έχει την ευθύνη για τον έλεγχο και την εύρυθμη λειτουργία του Κοινωνικού

Παντοπωλείου.

Συνεδριάζει μια φορά ανά μήνα (*ή οποτεδήποτε απαιτηθεί*), μετά από πρόσκληση του Προέδρου της, για να εξετάσει τα αιτήματα των πολιτών προς

ένταξη στο Κοινωνικό Παντοπωλείο.

Ελέγχει, διαπιστώνει και εγκρίνει ή απορρίπτει, αιτιολογημένα, τα αιτήματα των πολιτών για την ένταξή τους στο Πρόγραμμα παροχών του Κοινωνικού Παντοπωλείου, μετά από σχετική εισήγηση των Κοινωνικών Λειτουργών της Υπηρεσίας. Αποφασίζει για το χρονικό διάστημα χορήγησης των παροχών ανά δικαιούχο.

Διακόπτει την παροχή βοήθειας σε οποιονδήποτε δικαιούχο των παροχών, όταν: α) ο δικαιούχος παραβαίνει τον παρόντα Κανονισμό, β) ο δικαιούχος αρνείται την επανεξέτασή του, γ) ο δικαιούχος δεν παραλαμβάνει τις παροχές του για δύο (2) συνεχόμενους μήνες, δ) ο δικαιούχος δημιουργεί προβλήματα στη λειτουργία του Κοινωνικού Παντοπωλείου –*έχοντας επιθετική, υβριστική ή απαξιωτική συμπεριφορά για το προσωπικό της Υπηρεσίας ή τους άλλους εξυπηρετούμενους του Κοινωνικού Παντοπωλείου και μη σεβόμενος του χώρους, τις παροχές και τον προγραμματισμό διανομής των παροχών του Κοινωνικού Παντοπωλείου*-, έπειτα από συγκεκριμένη έγγραφη αναφορά των αρμοδίων υπαλλήλων της Υπηρεσίας επί του ζητήματος, ε) ο δικαιούχος αρνηθεί την διενέργεια Κοινωνικής Έρευνας από τους αρμοδίους Κοινωνικούς Λειτουργούς της Υπηρεσίας, στ) εαν περιέλθουν σε γνώση της Υπηρεσίας – με οποιοδήποτε τρόπο- στοιχεία ενδεικτικά ψευδούς δηλώσεως ή ουσιώδους μεταβολής του τόπου διαμονής και της κοινωνικοοικονομικής κατάστασης του δικαιούχου των παροχών.

Εξετάζει ενστάσεις πολιτών επί των αποφάσεών της, καθώς και αναφορές (επώνυμες ή ανώνυμες, προφορικές ή έγγραφες) ή στοιχεία που περιέρχονται σε γνώση της –με οποιοδήποτε τρόπο- και είναι ενδεικτικά ψευδούς δηλώσεως ή ουσιώδους μεταβολής του τόπου διαμονής και της κοινωνικοοικονομικής κατάστασης των δικαιούχων του Κοινωνικού Παντοπωλείου, προκειμένου να διασφαλιστούν τα συμφέροντα της Υπηρεσίας, να ενισχυθεί η εμπιστοσύνη των πολιτών ως προς τους δικαιούχους της εν λόγω παροχής και να χορηγούνται οι παροχές σε πολίτες που έχουν πραγματική ανάγκη.

Μελετά και διαμορφώνει εισηγήσεις προς το Δημοτικό Συμβούλιο, για τροποποιήσεις στον Κανονισμό Λειτουργίας του Κοινωνικού Παντοπωλείου, οι οποίες κρίνεται ότι θα επιλύσουν πιθανά προβλήματα που ανακύπτουν, θα συμβάλουν στην καλύτερη λειτουργία και στην εξυπηρέτηση των σκοπών του Κοινωνικού Παντοπωλείου.

Αποφασίζει για οποιοδήποτε ζήτημα προκύψει κατά τη λειτουργία του Κοινωνικού Παντοπωλείου, το οποίο δεν προβλέπεται ρητά στον παρόντα Κανονισμό.

H απόφαση αυτή πήρε αριθμό

**Ο ΠΡΟΕΔΡΟΣ Η ΓΡΑΜΜΑΤΕΑΣ ΤΑ ΜΕΛΗ**